L 158/4
LV
Eiropas Savienības Oficiālais Vēstnesis
13.6.2022.
(16)
Muskatriekstiem no Indijas ar KN kodiem 0908 11 00 un 0908 12 00 kopš 2019. gada jūlija tiek piemērotas pastiprinātas oficiālās kontroles, jo pastāv risks, ka tie varētu būt kontaminēti ar aflatoksīniem.
Dalībvalstu veiktās oficiālās kontroles un pieejamā informācija rāda, ka atbilstība Savienības tiesību aktos paredzētajām attiecīgajām prasībām uzlabojas.
Minētās kontroles un informācija liecina, ka šādu pārtikas produktu ievešana Savienībā vairs nerada nopietnu risku cilvēka veselībai.
Līdz ar to vairs nav vajadzības pieprasīt, lai visiem muskatriekstu sūtījumiem no Indijas ar KN kodiem 0908 11 00 un 0908 12 00 būtu pievienots oficiāls sertifikāts, kurā apliecināts, ka visi paraugu ņemšanas un analīžu rezultāti liecina par atbilstību Komisijas Regulai (EK) Nr. 1881/2006 (4).
Tajā pašā laikā dalībvalstīm būtu jāturpina veikt kontroles, lai nodrošinātu, ka pašreizējais atbilstības līmenis tiek saglabāts.
Tāpēc ieraksts par muskatriekstiem no Indijas ar KN kodiem 0908 11 00 un 0908 12 00 no Īstenošanas regulas (ES) 2019/1793 II pielikuma 1. punkta tabulas būtu jāsvītro un jāpārceļ uz minētās īstenošanas regulas I pielikumu, identitātes kontrolpārbaužu un fizisko kontrolpārbaužu biežumu nosakot tā, lai tiktu pārbaudīti 30 % Savienībā ievesto sūtījumu.
(17)
Kas attiecas uz Capsicum ģints piparu (izņemot dārzeņpiparus) sūtījumiem no Taizemes, oficiālajās kontrolēs, kuras dalībvalstis veikušas saskaņā ar Īstenošanas regulas (ES) 2019/1793 I pielikumu, tika konstatēta bieža neatbilstība Savienības tiesību aktos noteiktajām attiecīgajām prasībām, kas skar kontamināciju ar pesticīdu atliekām.
Tāpēc šiem sūtījumiem veicamo identitātes kontrolpārbaužu un fizisko kontrolpārbaužu biežumu ir lietderīgi palielināt līdz 30 % no Savienībā ievestajiem sūtījumiem.
(18)
Vairāki KN kodi neatbilst precēm, kas minētas dažos Īstenošanas regulas (ES) 2019/1793 I pielikuma ierakstos, un tāpēc ir lieki.
No minētās īstenošanas regulas I pielikuma būtu jāsvītro šādi KN kodi: KN kods ex 0807 19 00 70 ierakstā par Galijas meloni (C.melo var.reticulatus) no Hondurasas, KN kods ex 0709 99 90 25 ierakstā par Āzijas centīliju (Centella asiatica) no Šrilankas un KN kods 1211 90 86 10 ierakstā par kaltētu parasto raudeni no Turcijas.
(19)
Lai varētu precīzāk identificēt preces, uz kurām attiecas pastiprinātas oficiālās kontroles, ir lietderīgi Īstenošanas regulas (ES) 2019/1793 I pielikumā ierakstā par eļļas moringām (Moringa oleifera) no Indijas norādīt Taric apakšiedalījumu attiecībā uz KN kodu ex 0709 99 90 un ierakstā par Āzijas centīliju (Centella asiatica) no Šrilankas – KN kodu ex 1211 90 86.
(20)
Kas attiecas uz muskatriekstu sūtījumiem no Indonēzijas, oficiālajās kontrolēs, kuras dalībvalstis veikušas saskaņā ar Īstenošanas regulas (ES) 2019/1793 II pielikuma 1. punkta tabulu, tika konstatēta bieža neatbilstība Savienības tiesību aktos noteiktajām attiecīgajām prasībām, kas skar kontamināciju ar aflatoksīniem.
Tāpēc šiem sūtījumiem veicamo identitātes kontrolpārbaužu un fizisko kontrolpārbaužu biežumu ir lietderīgi palielināt līdz 30 % no Savienībā ievestajiem sūtījumiem.
(21)
Iespējamais veselības apdraudējums, ko rada kontaminācija ar etilēnoksīdu, ietekmē pārtikas piedevu maisījumus, kas satur ceratoniju pākšu sveķus vai guāra sveķus.
Tāpēc Īstenošanas regulas (ES) 2019/1793 II pielikuma 1. punkta tabulas slejās “Pārtika un barība (paredzētais izmantojums)” un “KN kods” ierakstā par Indiju būtu jāpievieno kategorija “pārtikas piedevu maisījumi, kas satur ceratoniju pākšu sveķus vai guāra sveķus” un attiecīgie KN kodi pārtikas piedevu maisījumiem.
Tāpat ierakstos, kas attiecas uz Malaiziju un Turciju, būtu jāpievieno kategorija “pārtikas piedevu maisījumi, kas satur ceratoniju pākšu sveķus” un attiecīgie KN kodi pārtikas piedevu maisījumiem.
Identitātes kontrolpārbaužu un fizisko kontrolpārbaužu biežums šādiem sūtījumiem, ko ieved Savienībā no Indijas, Malaizijas un Turcijas, būtu jānosaka 20 % apmērā.
(22)
Attiecībā uz garšvielām no Indijas KN kods 0910 attiecas uz precēm sakņu, ziedu un lapu veidā, piemēram, kurkumas sakni.
Ņemot vērā to, ka oficiālajās kontrolēs, kuras dalībvalstis veikušas saskaņā ar Īstenošanas regulas (ES) 2019/1793 II pielikuma 1. punkta tabulu, kontaminācija ar etilēnoksīdu nav konstatēta, šādas preces var izslēgt no pastiprinātām oficiālajām kontrolēm.
Tāpēc ir lietderīgi Īstenošanas regulas (ES) 2019/1793 II pielikumā norādīt, ka oficiālās kontroles robežkontroles punktos būtu jāattiecina tikai uz kaltētām garšvielām no Indijas, identitātes kontrolpārbaužu un fizisko kontrolpārbaužu biežumu nosakot 20 % apmērā no sūtījumiem, ko ieved Savienībā.
(4) Komisijas Regula (EK) Nr. 1881/2006 (2006. gada 19. decembris), ar ko nosaka konkrētu piesārņotāju maksimāli pieļaujamo koncentrāciju pārtikas produktos (OV L 364, 20.12.2006., 5. lpp.).